Diari Oficial de la Generalitat Valenciana


Sumari del DOGV 9461, del 02-11-2022 (2022/9532)

RESOLUCIÓ de 10 d'agost de 2022, del director general de Qualitat i Educació Ambiental, per la qual es formula declaració d'impacte ambiental del projecte de granja porcina amb capacitat per a 2.499 places d'engreixada, del terme municipal de les Useres. Expedient: (1390229) 016/2054-NTS.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9461

Data del DOGV
:   02-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9532


Data del document
:   10-08-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 10 d'agost de 2022, del director general de Qualitat i Educació Ambiental, per la qual es formula declaració d'impacte ambiental del projecte de granja porcina amb capacitat per a 2.499 places d'engreixada, del terme municipal de les Useres. Expedient: (1390229) 016/1029-OXE. [2022/9532]  
«Declaració d'impacte ambiental  
Expedient: (1390229) 016/1942-FWD.  
Títol: Granja porcina amb capacitat per a 2.499 places d'engreix.  
Promotor: Rafael Marco Tomás.  
Òrgan substantiu: Ajuntament de les Useres.  
Ref. òrgan substantiu: 375/2018.  
Localització: parcel·les 146, 147, 148, 149 i 185, del polígon 11 del terme municipal de les Useres (Castelló).  
  
Descripció del projecte  
1. Objecte del projecte.  
L'objecte del projecte és la sol·licitud de la llicència ambiental per al desenvolupament d'una activitat d'engreixament de bestiar porcí, d'acord amb la Llei 6/2014, de 25 de juliol, de prevenció, qualitat i control ambiental d'activitats en la Comunitat Valenciana, promoguda per Rafael Marco Tomás, en el terme municipal de les Useres.  
2. Característiques principals del projecte d'acord amb la documentació aportada:  
L'activitat se situarà en les parcel·les 146, 147, 148, 149 i 185, del polígon 11 del terme municipal de les Useres, província de Castelló. La superfície total d'aquestes parcel·les és de 22.502 m².  
L'activitat consisteix en l'engreixament de bestiar porcí. El procés de cria comença amb l'arribada de garrins de 12-18 kg de pes o 6-7 setmanes de vida, que s'engreixen amb pinso durant quatre o cinc mesos i que es porten a escorxador de manera escalonada quan arriben aproximadament als 100 kg de pes. La màxima ocupació per cicle serà de 2.499 porcs. Després del període d'engreixament, una vegada retirats els animals, s'efectua un buit sanitari d'un mes, en el qual es duen a terme tasques de neteja i desinfecció, i novament s'inicia el cicle productiu. Aquest sistema d'explotació permet efectuar, aproximadament, 2,5 cicles d'engreixament anuals. Per tant, la producció màxima anual serà de 6.247 animals.  
Per al desenvolupament de l'activitat es construiran dues naus amb les dimensions següents:  
Nau 1: 16,90 x 55,00 (929,50 m²)  
Nau 2: 16,90 x 88,00 (1.487,20 m²)  
Això suposa una superfície total construïda de 2.416,70 m² i un percentatge d'ocupació de la parcel·la del 10,74 %, més baix que el màxim del 50 % previst per la normativa autonòmica.  
Les naus tindran una altura en cornisa de 2,8 m i una altura màxima en carener de 5,4 m. L'estructura serà de pòrtics prefabricats de formigó. La coberta estarà formada per planxes tipus «sàndwitx» amb la cara exterior lacada en color roig «teula». Les parets es conformaran mitjançant plaques de formigó armat amb acabat llis. Les finestres seran de polièster amb obertura i tancament en forma de guillotina, i disposaran de malla per a gàbies. Les portes d'accés a la nau seran de planxa de xapa galvanitzada. El paviment consistirà en una solera de formigó armat.  
L'explotació disposarà de les instal·lacions següents:  
- Subministrament d'aigua: l'aigua procedirà d'un pou propietat del titular de l'explotació, per al qual s'ha sol·licitat concessió, i el sondeig del qual és objecte d'avaluació d'impacte ambiental amb número d'expedient 088/8750-QGT. S'emmagatzemarà en un depòsit i passarà per un equip de cloració per a fer-la apta per al consum dels animals. Es distribuirà a través d'una xarxa de canonades de polietilé, mitjançant línies generals i derivacions que arriben a totes les quadres. Els abeuradors dels animals seran de xupló i portaran incorporada una cassoleta per a recollir l'aigua. Segons la guia d'MTD del sector porcí, en aquesta explotació s'estima un consum d'aigua per a beguda dels animals i neteja de les instal·lacions de 7.073,17 m³ a l'any. S'hi aporta còpia de l'informe de la oficina de planificació hidrològica, en el qual s'indica que l'aprofitament sol·licitat es troba en una massa d'aigua subterrània en bon estat quantitatiu i que la concessió d'aigua subterrània sol·licitada, d'un volum màxim anual de 12.775 m³/any, amb destinació a ús ramader, és compatible amb el Pla hidrològic de la Demarcació Hidrogràfica del Xúquer.  
- Subministrament elèctric: l'electricitat s'obtindrà d'un grup electrogen adequat per a la potència total de l'explotació, que ascendeix a 25.888W.  
- Sistema d'alimentació: per a emmagatzemar el pinso se situaran al costat de cada nau dues sitges de 15.000 kg de capacitat cadascuna (quatre sitges, en total), amb suports metàl·lics totalment estancs. El repartiment del pinso es farà automàticament mitjançant un motor d'alimentació des de les sitges fins a cadascuna de les dues tremuges que es col·locaran en cada nau.  
- Sistema de ventilació: es disposarà de línies de finestres en les dues façanes laterals dels dos mòduls per a permetre la circulació de l'aire. Aquestes finestres, de tipus guillotina, es podran obrir o tancar mitjançant motoreductors, en funció de les necessitats de temperatura i ventilació interiors. Sobre la coberta s'instal·laran diversos fumerals per a afavorir el fenomen de ventilació natural.  
- Sistema de calefacció: no s'utilitzarà cap mena de calefacció.  
- Instal·lació d'il·luminació: la il·luminació es farà mitjançant lluminàries de baix consum distribuïdes per tot el local.  
- Tancat perimetral: es dotarà la instal·lació d'un tancat perimetral amb la finalitat de controlar l'entrada de possibles vectors de malalties infectocontagioses. Consistirà en un muret de formigó de 30 cm d'altura, i fins als 2 m d'altura es farà mitjançant tanca de filferro galvanitzat. La superfície interior del tancat perimetral serà de 2.890 m².  
  
- A més, l'explotació disposarà de pediluvis a l'entrada de les naus, equip mòbil de polvorització per a la desinfecció dels vehicles, llatzeret i tela o malla per a gàbies en les finestres de ventilació.  
La gestió dels purins generats en l'explotació es durà a terme d'acord amb el pla de gestió de purins recollit en la memòria tècnica per a llicència ambiental (gener 2021) i en l'estudi d'impacte ambiental (gener 2021). Segons aquest pla de gestió de purins, l'emmagatzematge de les dejeccions es farà en els canals de recollida situats sota les quadres dels animals. Tant la solera com les parets d'aquests canals estaran construïts de formigó en massa i seran completament estancs. Per a assegurar la impermeabilitat total de la infraestructura, els canals de dejeccions es construiran amb formigó armat amb additius hidrofugants, i es construirà una solera de 25 cm de grossària. Els murs verticals que formaran els canals tindran una grossària de 30 cm. Per a la construcció de la solera i els murs s'emprarà formigó HA-25, armat amb acer corrugat AEH-B500 SD i malla electrosoldada AEH B500 T. Mitjançant l'armat esmentat s'assegura la cohesió total del formigó i s'impedeix l'aparició de fissures en el material.  
  
En cadascuna de les naus es construiran quatre canals de dejeccions (un sota cadascuna de les fileres de porcateres) amb unes dimensions de 55 m x 1,8 m x 1,85 m i 88 m x 1,8 m x 1,85 m (s'hi afigen 0,5 m d'altura per a previndre desbordaments, de manera que seran útils 1,35 m de profunditat), amb la qual cosa s'obté una capacitat d'emmagatzematge total de 1.389,96 m³.  
El volum de purí generat en l'explotació i el seu contingut en nitrogen, d'acord amb el que estableix el Reial decret 324/2000, d'ordenació de les explotacions porcines, serà:  
Purí generat: 2.499 porcs d'engreix 2,15 m³ / any i plaça = 5.372 m³/any.  
Contingut en nitrogen: 2.499 places x 7,25 kg / plaça i any = 18.118 kg/any.  
Es disposarà d'una superfície agrícola total, apta per a l'aplicació de purins, de 204,53 hectàrees. Aquesta superfície es reparteix entre camps de cereal (farratges secà), ametlers de secà, olivar de secà, cítrics i fruiters, situats en els municipis de: les Useres, Vall d'Alba, Atzeneta del Maestrat, Benafigos, Borriana, Sierra Engarcerán i les Alqueries. D'aquests, són municipis designats com a zones vulnerables a la contaminació de les aigües per nitrats procedents de fonts agràries, segons el Decret 86/2018, de 22 de juny, del Consell: Borriana, les Alqueries i Benafigos. Segons el Decret 81/2022, de 10 de juny, del Consell, pel qual s'amplien els municipis designats com a zones vulnerables, també estaria inclòs el municipi de Vall d'Alba.  
D'acord amb el pla de gestió presentat, es disposa de superfície suficient de terrenys per a adobar complint amb les dosis de nitrogen recomanades per a cada cultiu en l'Ordre 10/2018, de 27 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, sobre la utilització de matèries fertilitzants nitrogenades en les explotacions agràries de la Comunitat Valenciana, per la qual s'aprova el Codi valencià de bones pràctiques agràries per a la protecció de les aigües contra la contaminació causada pels nitrats d'origen agrari (d'ara en avant, CBPACV). Per tant, es compleix la normativa sectorial vigent en el moment de l'inici de la tramitació de l'expedient. No obstant això, tenint en compte que el pla de gestió de purins no és un document tancat, el promotor el modificarà progressivament per a adaptar-lo al CBPACV que estiga vigent en cada moment. A més, com a part integrant del programa de vigilància ambiental, anualment i de manera obligatòria, el promotor remetrà a l'òrgan substantiu els aspectes modificats del pla de gestió en relació amb l'adaptació d'aquest al CBPACV (canvi de parcel·les, canvi de cultiu en les parcel·les, etc.).  
  
El disseny de l'explotació garantirà una correcta gestió de les aigües pluvials i no es generaran aigües residuals sanitàries, ja que l'explotació no disposarà de serveis higiènics.  
Durant els tractaments sanitaris, en l'explotació es produeixen els següents tipus de residus, segons la Llista europea de residus:  
18 02 02. Residus la recollida i l'eliminació dels quals és objecte de requisits especials per a previndre infeccions.  
18 02 05. Productes químics que consisteixen en, o que contenen, substàncies perilloses.  
15 01 10. Envasos que contenen restes de substàncies perilloses o que estan contaminats per aquestes.  
15 01 11. Envasos metàl·lics, inclosos els recipients a pressió buits, que contenen una matriu porosa sòlida perillosa.  
Aquests residus s'emmagatzemaran en un contenidor tancat, hermètic i homologat, i seran retirats semestralment per una empresa gestora autoritzada. S'hi aporta còpia del compromís de gestió per part d'empresa autoritzada.  
Respecte a la gestió de cadàvers, es contractarà la retirada i gestió d'aquests amb l'Associació d'Usuaris de Casetes de Castelló, que serà l'encarregada de, amb la periodicitat necessària, retirar els animals morts de la caseta i traslladar-los a la seua planta de tractament. S'hi aporta còpia del certificat de compromís de retirada amb aquesta associació.  
  
Tramitació administrativa  
En data 11 de desembre de 2019 té entrada en la Subdirecció General d'Avaluació Ambiental la sol·licitud d'avaluació d'impacte ambiental remesa per l'Ajuntament de les Useres per a una granja porcina d'engreix, que s'ha de situar en el polígon 11 d'aquest terme municipal. La documentació que s'aporta és la següent:  
- Memòria tècnica de llicència ambiental (gener de 2019).  
- Estudi d'impacte ambiental (gener de 2019).  
- Còpia de l'expedient municipal.  
En data 7 de setembre de 2020 es remet a l'Ajuntament de les Useres un requeriment d'informes i de documentació complementària que ha d'aportar l'òrgan substantiu i el promotor, a fi d'esmenar l'expedient d'avaluació d'impacte ambiental.  
En data 8 de setembre de 2020 es remet al promotor còpia del requeriment d'informes i documentació enviat a l'Ajuntament.  
En dates 6 i 14 d'octubre de 2020 té entrada en el registre telemàtic de la Generalitat una part de la documentació sol·licitada en el requeriment esmentat abans, remesa per l'Ajuntament de les Useres.  
En data 12 de gener de 2021, la Secció d'Estructures i Obres Agràries de la Direcció Territorial de Castelló remet la sol·licitud d'informe de caràcter territorial i urbanístic presentada per l'Ajuntament de les Useres en aquesta secció.  
En dates 26 de gener i 23 de març de 2021, l'Ajuntament remet documentació addicional en resposta al requeriment fet per aquest servei en data 7 de setembre de 2020. Entre la documentació aportada es troba una nova versió de la memòria tècnica de llicència ambiental (gener 2021) i de l'estudi d'impacte ambiental (gener 2021), en les quals es modifiquen les dimensions i posició de les naus respecte de la versió inicial.  
En data 22 de juliol de 2022, l'Ajuntament remet diversos informes que completen la informació requerida per aquest servei en data 7 de setembre de 2020.  
  
Informació pública  
D'acord amb el certificat remés, de data 11 d'abril de 2019, l'òrgan substantiu va efectuar la informació pública de l'expedient mitjançant anunci en el tauler d'anuncis i en la pàgina web de l'Ajuntament, així com en el Butlletí Oficial de la Província de Castelló núm. 24, de data 23 de febrer de 2019, i es va notificar individualment als interessats. Durant el termini d'exposició al públic no es van presentar al·legacions.  
  
Afeccions legals  
Inicialment, la construcció de les naus es va projectar sobre les parcel·les 146, 147 i 149, del polígon 11 del terme municipal de les Useres. Atés que la ubicació inicial proposta afectava sòl forestal que, a més, havia patit un incendi l'any 2007, es va sol·licitar a l'òrgan substantiu que informara sobre aquest tema i que recaptara informe del Servei d'Ordenació i Gestió Forestal perquè aquest últim determinara la viabilitat de l'activitat en la ubicació proposada. En vistes de l'informe desfavorable emés per la Secció Forestal de Castelló en data 27 de novembre de 2020, el promotor va fer un canvi d'ubicació de les naus i va incrementar el nombre d'aquestes de dues a tres. La Secció Forestal de Castelló va emetre un nou informe, en data 13 de gener de 2021, favorable a l'actuació, en el qual indicava que la nova ubicació de les naus no afectava terreny forestal PATFOR. Finalment, el promotor va optar per eliminar una de les tres naus informades de manera favorable per la Secció Forestal. Atés que es manté la ubicació de les altres dues naus, sense afectar sòl forestal, no es considera necessari sol·licitar un nou informe. Les parcel·les que finalment es veuran afectades per les construccions són la 146, 147, 148 i 149. Atesa la proximitat de l'explotació a terreny forestal, caldrà complir el que s'estableix en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que cal observar en l'execució d'obres i treballs que s'executen en terreny forestal o pels voltants, en particular pel que fa a la utilització de ferramentes, maquinària i equips, i les normes de seguretat de caràcter general.  
  
Segons s'indica en l'informe preceptiu d'acord amb la Llei 5/2014, d'ordenació del territori, urbanisme i paisatge de la Comunitat Valenciana (LOTUP), emés per la Direcció Territorial de Castelló de la Conselleria d'Agricultura, Medi Ambient, Canvi Climàtic i Desenvolupament Rural, en data 13 de novembre de 2018, la distància des del lloc on es pretén construir l'explotació respecte a altres explotacions de la mateixa espècie és superior a 2.000 m de grup especial, i respecte al nucli urbà és superior a 1.000 m, la qual cosa està d'acord amb la normativa de distàncies establides en el Reial decret 324/2000, sobre ordenació d'explotacions porcines, i la Llei 6/2003, de 4 de març, de ramaderia de la Comunitat Valenciana. Concretament, l'explotació se situa a una distància en línia recta de 5,5 km respecte al nucli urbà de les Useres, i a 2 km respecte al nucli urbà de la veïna localitat d'Atzeneta del Maestrat (nucli més pròxim). S'hi aporta certificat municipal de compatibilitat urbanística, de data 24 de setembre de 2018, en el qual s'indica que l'activitat pretesa és compatible amb el planejament urbanístic municipal. D'acord amb el que s'estableix en aquest certificat, segons el planejament municipal vigent, les parcel·les en les quals se situarà l'activitat tenen classificació de sòl no urbanitzable, i qualificació de no urbanitzable no protegit agrícola o forestal.  
  
D'acord amb la cartografia del Pla d'acció territorial de caràcter sectorial sobre prevenció del risc d'inundació en la Comunitat Valenciana (PATRICOVA), les parcel·les en les quals se situarà l'explotació no estan afectades per risc d'inundació.  
El municipi de les Useres no està designat com a zona vulnerable, segons els decrets 86/2018, de 22 de juny, i 81/2022, de 10 de juny, del Consell.  
Segons el visor cartogràfic de la Generalitat, la localització del projecte no afecta espais de la Xarxa Natura 2000, ni cap altra figura de protecció ambiental regulada per la Llei 11/1994, d'espais naturals protegits de la Comunitat Valenciana. Tampoc afectarà vies pecuàries ni espècies prioritàries o hàbitats d'interés comunitari.  
  
Consideracions ambientals  
L'estudi d'impacte ambiental conté tota la informació detallada en l'annex VI de la Llei 21/2013, de 9 de desembre, d'avaluació ambiental, a excepció de l'estudi d'alternatives. En aquest es fa una descripció del projecte, amb un apartat dedicat a la gestió de residus, en el qual s'inclou el pla de gestió dels purins. Així mateix, es fa una descripció general de l'entorn físic i una caracterització i valoració dels possibles impactes durant les fases de construcció de la granja, maneig de l'explotació i cessament de l'activitat.  
  
Durant la fase de construcció s'estima que els principals impactes produïts per l'activitat incidiran en la qualitat de l'atmosfera, degut principalment a la pols, soroll i gasos generats per la maquinària; en el sòl i en les aigües subterrànies, per la possible filtració dels hidrocarburs i olis procedents del manteniment de maquinària en la parcel·la; sobre la vegetació circumdant, per oclusió dels estomes a causa de la pols generada pel trànsit de la maquinària; sobre la fauna, a causa del soroll de la maquinària i a l'eliminació dels hàbitats vegetals terrestres; sobre el paisatge, a causa de la transformació del paisatge natural per la construcció de les naus; i sobre el medi forestal, a causa del risc d'incendis. S'estima que tot el procés constructiu tindrà una duració de 4 mesos i que, amb l'aplicació de mesures preventives i correctores, els impactes seran, majoritàriament, temporals i reversibles. Per a minimitzar el risc de contaminació de sòls i aigües, en l'estudi d'impacte ambiental es proposa no dur a terme cap mena d'activitat de manteniment de la maquinària en la parcel·la, així com evitar el proveïment de carburant de vehicles i maquinària en la parcel·la i en l'entorn. Per a minimitzar el risc d'incendi, en l'explotació quedarà terminantment prohibit fumar i encendre foc, i en cas de treballar amb eines o maquinària que puguen suposar algun risc d'inici de foc, es farà prèviament un desbrossament o neteja de males herbes i es disposarà d'extintor i d'un punt d'aigua a pressió. Per a reduir en la mesura dels possibles les emissions de pols, s'efectuaran regs periòdics, s'evitaran apilaments de terra innecessaris i es mantindrà en bon estat la maquinària que cal emprar. A les mesures recollides en l'estudi d'impacte ambiental, cal afegir-hi les següents: els apilaments de terra que s'efectuen, es faran al resguard del vent, i els materials d'excavació que es generen com a excedents de l'execució estricta de l'obra, es gestionaran d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents a aquelles en les quals es van generar, o, si no és possible, seran entregats a gestor autoritzat. D'altra banda, per a reduir l'impacte sobre la fauna de la zona, durant les fases de construcció i desmantellament, les obres es programaran de tal manera que les actuacions respecten el període reproductor de les espècies més vulnerables, i en el tancat perimetral de l'explotació no s'utilitzarà filferro espinós. Finalment, per a reduir l'impacte sobre el paisatge, les construccions seran del tipus que harmonitzen amb l'arquitectura tradicional de la zona i, amb el mateix objectiu, es triaran i controlaran convenientment els llocs destinats a servir de depòsits de deixalles.  
Durant la fase de funcionament de l'explotació s'identifiquen els impactes següents:  
- Impacte sobre el sòl i les aigües subterrànies: les característiques constructives de les fosses de purins que, segons el projecte, en garanteixen la impermeabilitat, redueixen el risc de contaminació del sòl i de les aigües subterrànies per la filtració de purí. No obstant això, una vegada executada l'obra, el promotor haurà de presentar davant de l'òrgan substantiu un certificat signat per un tècnic competent, en el qual es garantisca la total estanquitat i impermeabilitat d'aquestes fosses d'emmagatzematge de purins. Així mateix, en les operacions d'extracció, càrrega i transport dels purins s'hauran d'evitar vessaments, i es traslladaran de manera immediata als camps de cultiu. Finalment, a fi de no superar les dosis de nitrogen que pot absorbir cada cultiu i evitar, així, la lixiviació dels nitrats cap als aqüífers, la valorització dels purins mitjançant la utilització d'aquests com a abonament orgànic es farà sempre seguint el pla d'adobat previst, que complirà amb la normativa sectorial vigent en cada moment. En el llibre de registre de l'explotació s'anotaran totes les eixides de purins que es produïsquen, i s'hi indicarà: data, identificació de les parcel·les que s'hagen d'adobar i volum de purins aplicat en cadascuna d'aquestes. Aquest llibre haurà d'estar actualitzat i a disposició de l'autoritat substantiva o ambiental sempre que aquestes el requerisquen.  
- Impacte sobre la vegetació: el desenvolupament normal de l'activitat no suposa cap mena d'incompatibilitat amb la vegetació que hi ha en els voltants. D'altra banda, l'ocupació del sòl per les construccions es farà en parcel·les eminentment agrícoles, on l'arbratge que hi ha consisteix en fruiters de secà. Per tant, l'impacte produït sobre la vegetació serà mínim i molt localitzat.  
- Impacte sobre la fauna: en el cas de la fauna autòctona, l'afecció girarà entorn de la possible transmissió de malalties pel flux de vectors patògens des de l'allotjament. No obstant això, l'existència del tancat perimetral de l'explotació i la instal·lació de malla per a gàbies en les finestres fan que aquest risc disminuïsca.  
- Contaminació acústica: les principals fonts de soroll durant la fase d'explotació seran les emeses pels animals i pels motors de les sitges i del sistema de tancament de les finestres. S'estima que la pressió acústica rebuda en l'exterior crearà un perjudici mínim sobre la població, ja que el nucli de població més pròxim es troba a més de 2 km de l'explotació.  
- Contaminació atmosfèrica: l'emmagatzematge del pinso en sitges estanques i el sistema d'alimentació automàtic tancat reduirà la generació de pols i l'impacte corresponent sobre la qualitat de l'aire. El desenvolupament de l'activitat originarà unes emissions de gasos contaminants com l'amoníac, òxid nitrós i metà, derivades del metabolisme dels animals i de la descomposició dels purins durant les diferents etapes de la seua gestió. Per a minimitzar aquest impacte s'implantaran una sèrie de mesures correctores integrals, descrites en l'estudi d'impacte ambiental, que afecten tant el disseny de la mateixa granja com els procediments de maneig. Pel que fa a la capacitat de l'explotació, l'activitat es classifica dins del grup C, d'acord amb el Catàleg d'activitats potencialment contaminadores de l'atmosfera establit pel Reial decret 100/2011. En conseqüència, la construcció, el muntatge, l'explotació, el trasllat, la modificació substancial, el cessament o la clausura de les instal·lacions en les quals es desenvolupe l'activitat estaran sotmeses a la notificació prevista en l'article 13 de la Llei 34/2007, de 15 de novembre, de qualitat de l'aire i protecció de l'atmosfera.  
- Olors: els possibles perjudicis produïts per la generació d'olors seran mínims, ja que la població més pròxima es troba a més de 2 km de distància. No obstant això, coincidint amb els diferents buits sanitaris, es farà una escrupolosa neteja i desinfecció de les naus i de les instal·lacions, de manera que no queden restes la descomposició de les quals puga originar mala olor. Així mateix, després de l'adobament amb purins, s'incorporaran immediatament al terreny mitjançant una llaurada, a fi de mitigar les emissions de gasos a l'atmosfera i minimitzar les olors.  
- Impacte sobre el patrimoni: la Direcció General de Cultura i Patrimoni, en data 24 de maig de 2019, informa favorablement el projecte als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià, amb subjecció a la condició que es faça el seguiment paleontològic dels moviments de terres durant la construcció de la granja, ja que les arenes en les quals s'assenta aquesta són susceptibles de contindre restes paleontològiques d'interés rellevant, per a la qual cosa, amb caràcter previ a l'inici dels treballs, haurà de sotmetre's a l'avaluació prèvia i preceptiva d'aquest centre directiu el corresponent projecte de seguiment paleontològic subscrit per un tècnic competent. Qualsevol troballa paleontològica d'interés rellevant haurà de ser comunicada, a més, a aquest centre directiu o a l'ajuntament implicat, de conformitat amb el que es disposa en l'article 63 de la Llei 4/1998, d'11 de juny, del patrimoni cultural valencià.  
  
L'estudi d'impacte ambiental inclou el corresponent programa de vigilància ambiental, d'aplicació durant la construcció, explotació i abandó de l'activitat. Es preveu el seguiment, entre altres, del bon estat de la maquinària, de l'absència de residus en la parcel·la en finalitzar la jornada laboral durant la fase d'obres, de l'estanquitat de les fosses de purins després de cada cicle d'engreixament i de l'estanquitat del tanc d'aplicació de purins abans de cada buidatge. També es farà una avaluació anual de l'estat dels cultius per a descartar possibles fitotoxicitats, s'efectuarà una correcta neteja i desinfecció de les instal·lacions després de cada cicle d'engreixament i es portarà un registre dels consums d'aigua, energia i pinso. Es disposarà d'un llibre d'explotació, en el qual es registrarà el desenvolupament i l'avanç de l'activitat i qualsevol incidència de caràcter ambiental que s'hi puga produir.  
  
Com a part integrant del programa de vigilància ambiental, anualment i de manera obligatòria, el promotor remetrà a l'òrgan substantiu els aspectes modificats del pla de gestió en relació amb l'adaptació d'aquests al CBPACV.  
  
Consideracions jurídiques  
El projecte examinat està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, d'avaluació ambiental, en concordança amb l'annex I (grup 1).  
  
En l'expedient s'han observat els tràmits previstos en la secció 1a, capítol II del títol II de la Llei 21/2013, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència en matèria d'avaluació d'impacte ambiental de projectes.  
Per tot el que s'ha dit anteriorment, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que ostente, resolc:  
  
Primer  
Estimar acceptable, únicament als efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte de granja porcina amb capacitat per a 2.499 places d'engreix, situada en les parcel·les 146, 147, 148, 149 i 185, del polígon 11 del terme municipal de les Useres (Castelló), promogut per Rafael Marco Tomás, sempre que aquest es desenvolupe d'acord amb les previsions de la memòria tècnica de llicència ambiental (gener 2021) i de l'estudi d'impacte ambiental (gener 2021), i es complemente amb l'adopció dels condicionants establits a continuació:  
1. Durant la fase de construcció de les naus:  
a) Els apilaments de terres s'efectuaran al resguard del vent.  
b) Els materials d'excavació que es generen com a excedents de l'execució estricta de l'obra s'hauran de gestionar d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a utilitzar-los en operacions de rebliment i obres diferents d'aquelles en les quals s'hagen generat, o, si no és possible, caldrà lliurar-los a un gestor autoritzat.  
c) Les obres s'hauran de programar de manera que les actuacions respecten el període reproductor de les espècies faunístiques més vulnerables.  
d) El tancat perimetral de l'explotació no tindrà filferro espinós.  
  
2. Amb caràcter previ a la concessió de la llicència ambiental, s'haurà de disposar de la corresponent concessió d'aigües subterrànies expedida per la Confederació Hidrogràfica del Xúquer.  
3. Atesa la proximitat de l'explotació a terreny forestal, caldrà complir el que s'estableix en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que cal observar en l'execució d'obres i treballs que s'executen en terreny forestal o pels voltants, en particular pel que fa a la utilització de ferramentes, maquinària i equips, i les normes de seguretat de caràcter general.  
4. D'acord amb el que s'estableix en el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, almenys la meitat de la parcel·la haurà de quedar lliure d'edificació o construcció i s'haurà de mantindre en el seu ús agrari o forestal, o amb les seues característiques naturals pròpies.  
5. Es notificarà a l'òrgan competent, tal com es preveu en l'article 13 de la Llei 34/2007, de 15 de novembre, de qualitat de l'aire i protecció de l'atmosfera, en atenció a la classificació de l'activitat com a grup C segons el Catàleg d'activitats potencialment contaminadores de l'atmosfera, establit pel Reial decret 100/2011.  
6. Les construccions seran del tipus que harmonitzen amb l'arquitectura tradicional de la zona, i els llocs destinats a servir de depòsits de deixalles es triaran i es controlaran convenientment per a minimitzar-ne l'impacte sobre el paisatge.  
7. Pel que fa a la gestió dels purins:  
a) Una vegada executada l'obra, s'haurà de presentar davant de l'òrgan substantiu un certificat signat per un tècnic competent que garantisca l'estanquitat i impermeabilitat de les fosses d'emmagatzematge de purins.  
b) En l'extracció, càrrega i transport dels purins, s'hauran d'evitar vessaments i s'hauran de traslladar immediatament als camps de cultiu.  
  
c) La valorització dels purins mitjançant la utilització d'aquests com a adob orgànic es farà sempre seguint el pla d'adobat previst, que complirà la normativa sectorial vigent en cada moment.  
d) En el llibre de registre de l'explotació s'anotaran totes les eixides de purins que es produïsquen, i s'hi indicarà: data, identificació de les parcel·les que s'hagen d'adobar i volum de purins aplicat en cadascuna d'aquestes. Aquest llibre haurà d'estar actualitzat i a disposició de l'autoritat substantiva o ambiental sempre que aquestes el requerisquen.  
e) Després de l'adobament amb purins, aquests s'incorporaran immediatament al terreny mitjançant una llaurada, a fi de mitigar les emissions de gasos a l'atmosfera i les olors.  
8. Coincidint amb els diferents buits sanitaris, s'haurà d'efectuar una escrupolosa neteja i desinfecció de les naus i de les instal·lacions, de manera que no queden restes la descomposició de les quals puga originar mala olor.  
9. D'acord amb el que s'estableix en l'informe emés per la Direcció General de Cultura i Patrimoni, en data 24 de maig de 2019, es farà el seguiment paleontològic dels moviments de terres durant la construcció de la granja, ja que les arenes en les quals s'assenta aquesta són susceptibles de contindre restes paleontològiques d'interés rellevant, per a la qual cosa, amb caràcter previ a l'inici dels treballs, s'haurà de sotmetre a l'avaluació prèvia i preceptiva d'aquest centre directiu el corresponent projecte de seguiment paleontològic subscrit per un tècnic competent. Qualsevol troballa paleontològica d'interés rellevant haurà de ser comunicada, a més, a aquest centre directiu o a l'ajuntament implicat, de conformitat amb el que es disposa en l'article 63 de la Llei 4/1998, d'11 de juny, del patrimoni cultural valencià.  
10. Les accions incloses en el Programa de vigilància i seguiment ambiental s'hauran de documentar per a acreditar l'adopció i l'execució de les mesures preventives i correctores proposades i la comprovació de l'eficàcia d'aquestes. La documentació haurà d'estar a la disposició de les autoritats competents.  
11. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, s'haurà de comunicar a l'òrgan ambiental competent, que establirà, si és el cas, l'aplicació de noves mesures correctores.  
  
En els termes que preveu l'article 43 de la Llei 21/2013, de 9 de desembre, aquesta declaració d'impacte ambiental perdrà la vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'ha començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
De conformitat amb el que preveu l'article 41 de la Llei 21/ 2013, de 9 de desembre:  
a) Publicar aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si és el cas, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 10 d'agost de 2022.- El director general de Qualitat i Educació Ambiental: Joan Piquer Huerga.»